B4-0380, 0381, 0396, 0401, 0406, 0414 και 0417/99

Ψήφισμα σχετικά με το ατύχημα στη σήραγγα του Λευκού Όρους

Το Ευρωπαϊκό Κοινοβούλιο,

A. έχοντας υπόψη ότι η οδική σήραγγα του Λευκού Όρους που συνδέει τη Γαλλία και την Ιταλία κάτω από τις Άλπεις, έχει μήκος 11,5 χλμ. και συνίσταται από μία και μοναδική στοά και ότι, καθημερινώς διέρχονται από την εν λόγω σήραγγα περισσότερα από 200 φορτηγά οχήματα,

Β. έχοντας υπόψη ότι η σήραγγα διανοίχθηκε το 1965 και ότι αρχικώς είχε σχεδιασθεί για να εξυπηρετεί έναν αισθητά μικρότερο όγκο οδικής κυκλοφορίας από τον σημερινό[semigr ] το 1965, 5.300 φορτηγά χρησιμοποιούσαν τη σήραγγα, ενώ το 1998 ο αριθμός τους αυξήθηκε σε 766.000, δηλαδή 12,7 εκατ. τόνοι εμπορευμάτων από ένα σύνολο 25 εκατ. τόνων που διακινούνται οδικώς μέσω των Άλπεων,

Γ. έχοντας υπόψη ότι η κατασκευασθείσα το 1965 σήραγγα δεν διαθέτει πλευρική στοά ασφαλείας η οποία να επιτρέπει στα εγκλωβισμένα άτομα να διαφύγουν και ότι επιπλέον δεν υπάρχουν δρόμοι πρόσβασης για την έγκαιρη παρέμβαση των δυνάμεων αρωγής,

Δ. διαπιστώνοντας τις μεγάλες δυσκολίες των ειδικών υπηρεσιών να αντιμετωπίσουν την πυρκαγιά, τον καπνό και την αφόρητη ζέστη προκειμένου να προσφέρουν τη βοήθειά τους στους χρήστες της σήραγγας και στους πρώτους πυροσβέστες που μπόρεσαν να εισχωρήσουν στη σήραγγα, και ότι, κατά τα φαινόμενα, οι ζημίες είναι πολύ σοβαρότερες εξαιτίας του κακού εξοπλισμού της σήραγγας σε ό,τι αφορά την ασφάλεια, και τούτο παρά τις προειδοποιήσεις της Πυροσβεστικής Υπηρεσίας της Άνω Σαβοΐας, ιδίως τον Ιανουάριο 1999,

Ε. εκτιμώντας ότι θα πρέπει να ληφθούν υπόψη οι επίσημες ανακρίσεις για το ατύχημα,

Το Ευρωπαϊκό Κοινοβούλιο,

1. εκφράζει τα ειλικρινή του συλλυπητήρια προς τις οικογένειες των θυμάτων της πυρκαγιάς και του Γάλλου πυροσβέστη και του Ιταλού ενοικιαστή δικύκλων, οι οποίοι έχασαν τη ζωή τους προσπαθώντας να σώσουν οδηγούς μέσα στη σήραγγα[semigr ]

2. πιστεύει ότι θα ήταν άτοπο να συναχθούν συμπεράσματα πριν δημοσιευθεί η έκθεση του ανακριτή[semigr ]

3. επαναλαμβάνει ότι η ασφάλεια κατά τις μεταφορές υπήρξε και θα παραμείνει προτεραιότητα της πολιτικής του Κοινοβουλίου επί των μεταφορών και καλεί την Επιτροπή και το Συμβούλιο να συνεργασθούν μαζί του προκειμένου να εξασφαλισθεί η συνεκτίμησή της στο πλαίσιο των πιστώσεων του κοινοτικού προϋπολογισμού που διατίθενται για την ασφάλεια στις μεταφορές[semigr ]

4. καλεί το Συμβούλιο να εγκρίνει, το συντομότερο δυνατό, την προταθείσα οδηγία σχετικά με τον τεχνικό έλεγχο της καταλληλότητας των εμπορικών οχημάτων που κυκλοφορούν στο εσωτερικό της Κοινότητας[semigr ]

5. ζητεί από την Επιτροπή να αναλάβει, το ταχύτερο δυνατό, πρωτοβουλία σε ευρωπαϊκό επίπεδο μέσω της οποίας θα διασφαλίζονται κατάλληλες προδιαγραφές ασφαλείας στις σύρραγγες οδικής και σιδηροδρομικής κυκλοφορίας[semigr ]

6. ζητεί να υποστηριχθεί ευρύτατα η διασυνοριακή συνεργασία μεταξύ των μονάδων προστασίας των πολιτών και καταπολέμησης των καταστροφών, ιδίως με προσπάθειες για την εξασφάλιση της συμβατότητας των εξοπλισμών εκτάκτου ανάγκης[semigr ]

7. υπογραμμίζει και πάλι τη δέσμευσή του ως προς τη βιώσιμη διαμετακόμιση μέσω των Άλπεων και την πιεστική ανάγκη να στραφούν οι οδικές μεταφορές προς τις σιδηροδρομικές και προτρέπει, υπό αυτή την έννοια, να προωθηθεί η σιδηροδρομική σύνδεση Λυών-Τορίνου, που αποτελεί τμήμα των έργων προτεραιότητας του Έσσεν για τα διευρωπαϊκά δίκτυα στον τομέα των μεταφορών[semigr ] επιβεβαιώνει την υποστήριξή του προς μια ευρωπαϊκή πολιτική μεγάλων επενδύσεων στον τομέα των υποδομών μεταφορών[semigr ] αποδοκιμάζει ως εκ τούτου τις πολλαπλές εμπλοκές που διαπιστώνονται σε ό,τι αφορά τη λήψη αποφάσεων του Συμβουλίου Οικονομικών σχετικά με τη χρηματοδότηση των διευρωπαϊκών δικτύων μεταφορών[semigr ]

8. καλεί τα κράτη μέλη να εξετάσουν την ανάγκη να εξοπλισθούν οι σήραγγες που δεν την διαθέτουν, με στοά ασφαλείας η οποία θα επιτρέπει την ταχεία εκκένωση σε περίπτωση ατυχήματος ή πυρκαγιάς[semigr ]

9. ζητεί από τις κοινοτικές αρχές, τις γαλλικές και τις ιταλικές, καθώς και από τις τοπικές αρχές να βρουν άμεσες προσωρινές λύσεις τόσο σε ό,τι αφορά τη διακίνηση εμπορευμάτων όσο και την τουριστική κυκλοφορία, σε συνεργασία με την Ελβετία, έτσι ώστε να αντιμετωπισθούν τα προβλήματα συμφόρησης που παρατηρούνται στο σημείο πρόσβασης της σήραγγας στο Frejus χωρίς βεβαίως να τεθούν υπό αμφισβήτηση τα μέτρα ασφαλείας ή οι περιβαλλοντικές προδιαγραφές[semigr ]

10. επισημαίνει τις προσπάθειες της γαλλικής κυβέρνησης να εξετάσει εναλλακτικές λύσεις, όπως είναι τα όρια ταχύτητας, τα διόδια και η μείωση του αριθμού των φορτηγών ανά ώρα[semigr ]

11. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή και τις κυβερνήσεις της Γαλλίας, της Ιταλίας και της Ελβετίας.